b'\n_START_ARTICLE_\nTokio Hotel\n_START_SECTION_\nHistoriaa\n_START_PARAGRAPH_\nKaksoset Bill Kaulitz (s. 1. syyskuuta 1989) ja Tom Kaulitz ovat esiintyneet yhdeks\xc3\xa4nvuotiaista asti. Esiinnytty\xc3\xa4\xc3\xa4n kotikaupungissaan Magdeburgissa vuonna 2001 he tapasivat rumpali Gustav Sch\xc3\xa4ferin (s. 8. syyskuuta 1988) ja basisti Georg Listingin (s. 31. maaliskuuta 1987). Kiinnostus samanlaiseen musiikkiin johti Devilish-yhtyeen perustamiseen. _NEWLINE_Vuonna 2003 laulaja Bill Kaulitz osallistui laulukilpailuun nimelt\xc3\xa4\xc3\xa4n Star Search. Bill ei voittanut kisaa, mutta ohjelmaa tuottanut Peter Hoffman kiinnitti huomionsa h\xc3\xa4neen. Tuottaja k\xc3\xa4vi katsomassa Devilishin keikan ja piti n\xc3\xa4kem\xc3\xa4st\xc3\xa4\xc3\xa4n. Lopulta yhtye solmi levytyssopimuksen Sony BMG:n kanssa, mutta ennen kuin levy ehti tulla ulos, Sony BMG purki sopimuksensa. Kuitenkin Universal Music huomasi yhtyeen ja otti pojat hoiviinsa. Silloin he muuttivat nimens\xc3\xa4 Devilishist\xc3\xa4 Tokio Hoteliksi. Nimi kuvaa heid\xc3\xa4n el\xc3\xa4m\xc3\xa4\xc3\xa4ns\xc3\xa4; kaikkien nelj\xc3\xa4n mielest\xc3\xa4 Tokio on hieno kaupunki ja he y\xc3\xb6pyv\xc3\xa4t kiertueillaan monissa hotelleissa. B\xc3\xa4ndille varattiin kerran konsertti Tokiosta, mutta se jouduttiin perumaan. (15.12.2010 b\xc3\xa4ndi kuitenkin p\xc3\xa4\xc3\xa4si viimein vet\xc3\xa4m\xc3\xa4\xc3\xa4n ensimm\xc3\xa4isen keikkansa Tokiossa). Ensimm\xc3\xa4inen single Durch den Monsun oli Saksassa menestys, mutta vasta Schrei nousi muidenkin maiden listaykk\xc3\xb6seksi.\n_START_SECTION_\nTokio Hotel Suomessa\n_START_PARAGRAPH_\nSuomessa yhtye esiintyi ensimm\xc3\xa4isen kerran 12. syyskuuta 2007 vuosittaisessa El\xc3\xa4m\xc3\xa4 Lapselle -konsertissa ja soitti \xc3\x9cbers Ende der Welt -kappaleen playbackin\xc3\xa4. Yhtyeen piti tulla taas Suomeen 5. huhtikuuta 2008, mutta laulaja Bill Kaulitzin sairastumisen takia kaikki Euroopan konsertit jouduttiin perumaan. Bill Kaulitzilla havaittiin kysta  \xc3\xa4\xc3\xa4nihuulessa, mutta se saatiin leikattua onnistuneesti. Tokio Hotel k\xc3\xa4v\xc3\xa4isi 9. syyskuuta 2009 El\xc3\xa4m\xc3\xa4 Lapselle -konsertissa, joka oli yhtyeen toinen esiintyminen Suomessa. Yhtye esitti kappaleet Automatisch ja Break Away. Yhtye piti oman konsertin 7. maaliskuuta 2010 Helsingin j\xc3\xa4\xc3\xa4hallissa.'